
ĠUSTIFIKAZZJONI QASIRA
Fl-2019, il-Pjattaforma Intergovernattiva tal-Politika tax-Xjenza dwar il-Bijodiversità u s-servizzi Ekosistemiċi (IPBES) wissiet f’livell globali: “In-natura sejra lura globalment b’rati bla preċedent fl-istorja tal-bniedem – u r-rata tal-estinzjonijiet tal-ispeċijiet qed taċċellera, b’impatti serji fuq in-nies madwar id-dinja[footnoteRef:1].” Iżda r-rapport stqarr ukoll li ma kienx tard wisq biex naġixxu, dment li naġixxu malajr biex nippreservaw u nirrestawraw in-natura. [1:  IPBES (2019): Global assessment report on biodiversity and ecosystem services of the Intergovernmental Science-Policy Platform on Biodiversity and Ecosystem Services (Rapport globali ta’ valutazzjoni dwar il-bijodiversità u s-servizzi ekosistemiċi tal-Pjattaforma Intergovernattiva tal-Politika tax-Xjenza dwar il-Bijodiversità u s-servizzi Ekosistemiċi).] 


Ir-rapport tal-Aġenzija Ewropea għall-Ambjent tal-2019 bit-titolu “Marine messages II” (Messaġġi marini II)[footnoteRef:2] enfasizza l-ħtieġa urġenti li tittieħed azzjoni biex jiġu restawrati l-ekosistemi tal-baħar, b’mod partikolari biex tiżdied ir-reżiljenza għat-tibdil fil-klima u biex jitwaqqaf il-kollass tal-bijodiversità. Ir-Rapport Speċjali tal-Qorti Ewropea tal-Awdituri tal-2020 “Marine environment: EU protection is wide but not deep”(Ambjent tal-baħar: il-protezzjoni tal-UE hija wiesgħa iżda mhux approfondita)[footnoteRef:3] qies il-lista ta’ leġiżlazzjoni eżistenti u wera “li r-regoli tal-UE għall-protezzjoni tal-ekosistemi u l-ħabitats essenzjali ma ppermettewhomx jirriġeneraw”. [2:  Rapport tal-EEA Nru 17/2019 “Marine messages II: Navigating the course towards clean, healthy and productive seas through implementation of an ecosystem‑based approach” (Messaġġi marini II: It-triq lejn ibħra nodfa, f’saħħithom u produttivi permezz tal-implimentazzjoni ta’ approċċ ibbażat fuq l-ekosistema).]  [3:  Rapport Speċjali tal-QEA 26/2020: “Ambjent tal-baħar: EU protection is wide but not deep” (Ambjent tal-baħar: il-protezzjoni tal-UE hija wiesgħa iżda mhux approfondita).] 


L-evalwazzjoni tal-Istrateġija tal-UE għall-Bijodiversità għall-2020 ikkonkludiet li l-UE ma laħqitx il-mira li tirrestawra mill-inqas 15 % tal-ekosistemi degradati sal-2020. Huwa għaldaqstant loġiku li r-restawr tal-ekosistemi ikun wieħed mill-prijoritajiet tal-Istrateġija tal-UE għall-Bijodiversità għall-2030. 
Il-proposta għal Regolament tippermetti bidla fl-approċċ. Kif mitlub mill-Parlament, hija tistabbilixxi diversi miri vinkolanti fir-rigward tar-restawr tal-ekosistemi. L-Istati Membri se jkollhom jilħqu dawn il-miri permezz tal-istabbiliment ta’ pjanijiet nazzjonali għar-restawr tan-natura, li għandu jippermettI l-implimentazzjoni tkun kemm jista’ jkun qrib it-territorji kkonċernati. 
L-Artikolu 5 tal-proposta jikkonċerna direttament l-ekosistemi tal-baħar u għalhekk is-settur tas-sajd. Ir-rapporteur għażlet li ma tindirizzax f’dan l-abbozz ta’ opinjoni l-Artikoli 4 u l-Artikolu 6 sa 10 li jikkonċernaw ekosistemi oħra. Madankollu, ta’ min jinnota li r-restawr ta’ dawn l-ekosistemi (ekosistemi kostali, korsiji tal-ilma) huwa ta’ natura li x’aktarx ikollu impatt pożittiv fuq is-sajd marittimu, pereżempju billi jtemm it-tniġġis li jaffettwa l-ekosistemi tal-baħar jew billi jirrestawra żoni ta’ riproduzzjoni u ta’ tkabbir fejn ċerti speċijiet tal-baħar jirriproduċu. 
Ir-restawr tal-ekosistemi tal-baħar jimxi id f’id mal-objettivi tal-Politika Komuni tas-Sajd (PKS). Mingħajr ekosistemi f’kundizzjoni tajba, ma jistax ikun hemm popolazzjonijiet ta’ ħut f’saħħithom u għalhekk l-ebda attività tas-sajd. Ir-restawr tal-ekosistemi tal-baħar degradati għandu rwol ewlieni fl-iżgurar tas-sostenibbiltà fit-tul tal-attivitajiet tas-sajd. Huwa kompletament konformi mal-kunċett ta’ ġestjoni tas-sajd ibbażata fuq l-ekosistema, previst mill-PKS.
Ir-restawr tal-ekosistemi se jirrikjedi l-introduzzjoni ta’ miżuri ta’ protezzjoni ta’ spazju. Studju riċenti mid-Dipartiment Tematiku għall-Politika Strutturali u ta’ Koeżjoni tal-Parlament Ewropew dwar l-ispejjeż u l-benefiċċji ta’ miżuri ta’ protezzjoni ta’ spazju bħala għodod għall-ġestjoni tas-sajd[footnoteRef:4] wera li l-introduzzjoni ta’ tali miżuri hija ta’ benefiċċju ekonomiku għas-setturi tas-sajd u tal-akkwakultura, tippermetti stabbilizzazzjoni tal-qabdiet fejn qed jonqsu, u hija akkumpanjata minn ħolqien ta’ impjiegi u żieda fl-introjtu għas-sajjieda fuq skala żgħira.  [4:  Costs and benefits of spatial protection measures as tools for fisheries management (Spejjeż u benefiċċji ta’ miżuri ta’ protezzjoni spazjali bħala għodod għall-ġestjoni tas-sajd), PE 733.087 – Lulju 2022] 


Ir-rapporteur għalhekk tappoġġa l-approċċ ġenerali tal-proposta għal regolament u xtaqet tiġbed l-attenzjoni għal erba’ punti b’mod partikolari. 
Miri tar-restawr
Il-proposta għal regolament tipprevedi miri għaż-żona li fiha għandhom jiġu stabbiliti miżuri ta’ restawr. Filwaqt li dawn il-miri tar-riżorsi għandhom il-vantaġġ li jistgħu jitkejlu faċilment, jeħtieġ li jkunu akkumpanjati minn miri tar-riżultati. Filwaqt li tibni fuq ir-riżoluzzjonijiet tal-Parlament Ewropew, ir-rakkomandazzjonijiet tal-Unjoni Internazzjonali għall-Konservazzjoni tan-Natura (IUCN) u l-Istrateġija tal-UE għall-Bijodiversità, ir-rapporteur tipproponi l-miri li jiġu restawrati mill-inqas 30 % tal-ekosistemi tal-baħar degradati sal-2030, 60 % sal-2040 u 90 % sal-2050. Sabiex jintlaħqu l-miri tar-riżultati, ir-rapporteur tipproponi wkoll li jiżdiedu l-miri tar-riżorsi. 
Implimentazzjoni ta’ miżuri għar-restawr tal-ekosistemi tal-baħar
Ir-restawr tal-ekosistemi tal-baħar huwa differenti mir-restawr ta’ tipi oħra ta’ ekosistemi minħabba l-karattru transnazzjonali tal-ekosistemi tal-baħar. It-Trattat dwar il-Funzjonament tal-Unjoni Ewropea jipprevedi li l-Unjoni għandha kompetenza esklużiva fil-qasam tal-konservazzjoni tar-riżorsi bijoloġiċi tal-baħar. Filwaqt li l-Istati Membri se jkunu jistgħu jadottaw il-miżuri meħtieġa fil-livell nazzjonali biex jimplimentaw il-pjan nazzjonali tagħhom ta’ restawr fir-rigward ta’ ekosistemi oħra, dan se jkun biss rarament possibbli għall-ekosistemi tal-baħar. 
Il-Kummissjoni Ewropea għażlet li tibbaża l-adozzjoni ta’ miżuri ta’ restawr fuq l-għodod eżistenti tal-PKS, b’mod partikolari l-Artikoli 11 u 18 tar-Regolament Bażiku tal-PKS (ir-Regolament (UE) Nru 1380/2013). 
Il-mekkaniżmi fis-seħħ skont il-PKS ifissru li kull Stat Membru li għandu interess fil-ġestjoni tal-attivitajiet tas-sajd ikkonċernati minn miżura ta’ konservazzjoni jrid jaqbel ma’ dik il-miżura. Dan ir-rekwiżit ta’ unanimità jikkomplika l-adozzjoni tal-miżuri li madanakollu huma meħtieġa. Il-Qorti Ewropea tal-Awdituri wriet fl-2020 li f’ 7 snin din il-proċedura kellha suċċess biss f’għadd limitat ħafna ta’ każijiet. 
Għalhekk hemm riskju reali li l-Istati Membri li inkludew miżuri ta’ konservazzjoni fil-pjan nazzjonali tagħhom ta’ restawr ma jkunux jistgħu jimplimentawhom jekk Stat Membru ieħor jopponihom. Il-miżuri meħtieġa biex jintlaħqu l-miri stabbiliti mir-Regolament jistgħu jiġu mblukkati.
Sabiex tiġi evitata din is-sitwazzjoni, ta’ min tiġi mħeġġa l-kooperazzjoni bejn l-Istati Membri fit-tħejjija tal-pjanijiet nazzjonali ta’ restawr tagħhom. Għandu jkun possibbli wkoll li l-Istati jippreżentaw ir-rakkomandazzjonijiet konġunti flimkien mal-abbozz tal-pjan ta’ restawr. Ladarba jiġi adottat il-pjan ta’ restawr finali, għandha tiġi stabbilita skadenza ta’ 12-il xahar għall-Istati Membri biex jissottomettu rakkomandazzjonijiet konġunti jekk ma jkunux diġà ġew adottati. Fl-aħħar nett, f’każ ta’ imblukkar, il-Kummissjoni Ewropea għandha tkun tista’ tuża l-proċedura ta’ urġenza prevista fir-regolament bażiku tal-PKS.
Speċijiet li l-ħabitat tagħhom jeħtieġ li jiġi restawrat
Il-lista ta’ speċijiet li l-ħabitat tagħhom jeħtieġ li jiġi restawrat (l-Anness 3) fiha madwar għoxrin speċi u għandha diversi nuqqasijiet. Ir-rapporteur tqis li l-lista għandha tiġi estiża biex tkopri dawn l-ispeċijiet addizzjonali, biż-żieda ta’ speċijiet ikklassifikati bħala f’periklu kritiku jew f’periklu skont il-kategoriji tal-IUCN, kif ukoll speċijiet kummerċjali li r-restawr tal-ħabitat tagħhom itejjeb l-istatus ta’ dawn l-istokkijiet u jkun ta’ benefiċċju fit-tul għas-sajjieda.
It-trasparenza u l-parteċipazzjoni tal-partijiet ikkonċernati
Is-suċċess tal-implimentazzjoni ta’ dan ir-Regolament se tiddependi ħafna fuq l-impenn tal-komunitajiet lokali, u b’mod partikolari s-sajjieda għar-restawr tal-ekosistemi tal-baħar. Ir-rapporteur tqis li d-dispożizzjonijiet dwar il-konsultazzjoni mal-partijiet ikkonċernati u t-trasparenza li jinsabu fil-proposta għal Regolament għandhom jissaħħu. Aġġornament aktar frekwenti tal-pjanijiet nazzjonali ta’ restawr huwa mixtieq ukoll sabiex ikunu jistgħu jitqiesu malajr kemm jista’ jkun id-data u l-valutazzjonijiet li se jkunu disponibbli.

Il-Kumitat għas-Sajd jistieden lill-Kumitat għall-Ambjent, is-Saħħa Pubblika u s-Sikurezza tal-Ikel, bħala l-kumitat responsabbli, biex jipproponu ċ-ċaħda tal-proposta tal-Kummissjoni.

